b'\n_START_ARTICLE_\nJohn Carmack\n_START_SECTION_\nEl\xc3\xa4m\xc3\xa4\n_START_PARAGRAPH_\nJoitain tunnettuja pelej\xc3\xa4 joiden kehitysty\xc3\xb6h\xc3\xb6n John Carmack on merkitt\xc3\xa4v\xc3\xa4sti osallistunut, ovat Commander Keen, Wolfenstein 3D, Doom-pelisarja, Quake-pelisarja ja Rage. Sen lis\xc3\xa4ksi h\xc3\xa4n oli id Softwaren id Tech -pelimoottorien tekninen p\xc3\xa4\xc3\xa4vastuuhenkil\xc3\xb6 ja ohjelmoija moottorin viidenteen sukupolveen asti. Uusi id Tech -versio tuotetaan yleens\xc3\xa4 tarjoamaan pohja id Softwaren uusimmalle kehitteill\xc3\xa4 olevalle pelille. Moottoria on my\xc3\xb6s tapana lisensoida muille videopeliyhti\xc3\xb6ille._NEWLINE_Carmack tunnetaan avoimen l\xc3\xa4hdekoodin puolustajana eik\xc3\xa4 h\xc3\xa4n l\xc3\xa4mpene ohjelmistopatenteille. Vuonna 1995 John Carmack julkaisi Wolfenstein 3D:n l\xc3\xa4hdekoodin kaikkien saataville, ja siit\xc3\xa4 l\xc3\xa4htien id Softwarelle tuotetut pelit ovat perinteikk\xc3\xa4\xc3\xa4sti n\xc3\xa4hneet GNU GPL-lisensoidun l\xc3\xa4hdekoodijulkaisun aina muutaman vuoden kuluttua pelin kaupallisesta julkaisemisesta. N\xc3\xa4it\xc3\xa4 tekoja on pidetty jaloina ja my\xc3\xb6s poikkeuksellisina siksi, ett\xc3\xa4 kaupallisten pelien l\xc3\xa4hdekoodi paljastetaan suurelle yleis\xc3\xb6lle eritt\xc3\xa4in harvoin._NEWLINE_7. elokuuta 2013 John Carmack liittyi Oculus VR:n palvelukseen teknologiajohtajana. Yhti\xc3\xb6n p\xc3\xa4\xc3\xa4tuote on Oculus Rift -virtuaalilasit. P\xc3\xa4\xc3\xa4t\xc3\xb6ksest\xc3\xa4 huolimatta Johnin tavoitteena oli pit\xc3\xa4\xc3\xa4 roolinsa id Softwarella entisell\xc3\xa4\xc3\xa4n. 22. marraskuuta 2013 Carmack kuitenkin ilmoitti ettei kahden yhti\xc3\xb6n v\xc3\xa4lill\xc3\xa4 tasapainoilu ole mahdollista ja ett\xc3\xa4 h\xc3\xa4n j\xc3\xa4tt\xc3\xa4\xc3\xa4 id Softwaren.\n_START_SECTION_\nArmadillo Aerospace\n_START_PARAGRAPH_\nNoin vuoden 2000 paikkeilla Carmack her\xc3\xa4tti uudestaan henkiin lapsuutensa kiinnostuksen raketteihin. Tuloksena syntyi avaruustutkimusyhti\xc3\xb6 Armadillo Aerospace, jonka kunnianhimoisena l\xc3\xa4ht\xc3\xb6tavoitteena oli kehitt\xc3\xa4\xc3\xa4 avaruusturismiin soveltuva miehitetty avaruusalus. Yhti\xc3\xb6 teki useita rakettikokeiluja ja muun muassa osallistui Lunar Lander Challenge -kilpailuun Wirefly X-Prize Cup 2007 -tapahtumassa. Vuonna 2013 Carmack asetti Armadillo Aerospacen horrostilaan, joka tarkoitti ett\xc3\xa4 yhti\xc3\xb6 j\xc3\xa4i etsim\xc3\xa4\xc3\xa4n mielenkiintoisia yhteisty\xc3\xb6kumppaneita, mutta keskeytti resurssien k\xc3\xa4ytt\xc3\xa4misen tutkimus- ja kehitysty\xc3\xb6h\xc3\xb6n. Muiden muassa joukko entisi\xc3\xa4 Armadillon ty\xc3\xb6ntekij\xc3\xb6it\xc3\xa4 perustivat toukokuussa 2014 Exos Aerospacen jatkamaan ty\xc3\xb6t\xc3\xa4. Vuonna 2015 Armadillo Aerospacen omaisuus p\xc3\xa4\xc3\xa4tettiin myyd\xc3\xa4 Exos Aerospacelle, jonka j\xc3\xa4lkeen Armadillo Aerospacen tarinan voidaan katsoa p\xc3\xa4\xc3\xa4ttyneen.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nCarmack on naimisissa Katherine Anna Kangin kanssa, ja heill\xc3\xa4 on kaksi lasta.'